કેરળમાં રાષ્ટ્રીય સ્વયંસેવક સંઘના કાર્યનો પ્રારંભ ૧૯૪૦ના દશકમાં થયો. શ્રી દત્તોપંતજી ઠેંગડી, શ્રી રંગાહરિજી, શ્રી પી. પરમેશ્ર્વરન્ જેવા સંઘના વરિષ્ઠ અધિકારીઓ દ્વારા સંઘ-કાર્ય, કેરળમાં મૂળિયા જમાવવા લાગ્યું. કેરળમાં એ દાયકામાં અવિભાજિત સામ્યવાદી પક્ષ - (ઈ.ઙ.ઈં.) - ભારતીય સામ્યવાદી પક્ષે પણ તેનો પ્રભાવ વિસ્તાર્યો હતો. કેરળના સામ્યવાદીઓ દ્વારા સંઘ સ્વયંસેવકો અને કાર્યકર્તાઓ ઉપર નાના-મોટા હુમલાઓનો સિલસિલો તો તે સમયથી જ જોવા મળે છે. પરંતુ ૧૯૪૮માં સામ્યવાદીઓએ પૂર્વ સાજિશ મુજબ સંઘના જાહેર કાર્યક્રમમાં હિંસા ફેલાવવાનો પ્રયાસ કર્યો. તત્કાલીન સરસંઘચાલક પૂ. શ્રી ગુરુજી સંઘના જાહેર કાર્યક્રમમાં ઉદ્બોધન કરી રહ્યા હતા. એ વખતે સામ્યવાદીઓનો મનસુબો વિશાળ સંખ્યામાં ઉપસ્થિત સ્વયંસેવકો અને નિમંત્રીત નાગરિકોને ઉદ્બોધન કરી રહેલા, પૂ. શ્રી ગુરુજી ઉપર જ હુમલો કરવાનો હતો. સંઘના ચબરાક સ્વયંસેવકોને સામ્યવાદી ષડયંત્રની ગંધ આવી ગઈ હતી. સામ્યવાદીઓ શ્રી ગુરુજી ઉપર હુમલો કરે તે પહેલાં જ, તેમને પ્રવેશદ્વાર પાસે જ અટકાવી દઈને, એક મોટી હિંસક ઘટનાને ઊગતી જ નષ્ટ કરવામાં આવી. શ્રી ગુરુજીને પણ ચાલુ ઉદ્બોધને દૂર પ્રવેશ દ્વાર નજીક થઈ રહેલી ગરબડનો અંદાજ આવી ગયેલો, પરંતુ શ્રી ગુરુજીએ તેવી ઉત્તેજક પરિસ્થિતિમાં પણ વિચલિત થયા સિવાય જાણે કશું યે બન્યું ન હોય તેમ તેમનું ઉદ્બોધન જારી રાખ્યું. આ કાર્યક્રમ વેળાએ વરિષ્ઠ સંઘ-સ્વયંસેવક શ્રી પી. પરમેશ્ર્વરન્ મુખ્ય શિક્ષક તરીકેની જવાબદારી નિભાવી રહ્યા હતા.